Καλύφθηκαν διάφορες ομάδες ενδιαφερόμενων μερών, συμπεριλαμβανομένων εκείνων που επηρεάζονται άμεσα από το Ταμείο, όπως βιομηχανικά και ερευνητικά ιδρύματα, και μερών που έχουν άποψη επί του θέματος αλλά δεν είναι άμεσοι αποδέκτες, όπως πολίτες και μη κυβερνητικές οργανώσεις (ΜΚΟ). Ορισμένοι πολίτες και ΜΚΟ επέκριναν την πρωτοβουλία από δεοντολογική σκοπιά. Παρόλο που οι ανησυχίες τους έχουν ληφθεί δεόντως υπόψη στην πρόταση (π.χ. όσον αφορά τη δεοντολογία, την ανάγκη συμμόρφωσης με τις διεθνείς συμβάσεις), η Επιτροπή ασκεί το δικαίωμα πρωτοβουλίας που διαθέτει για να ανταποκριθεί στην έκκληση των πολιτών της ΕΕ και της πολιτικής ηγεσίας τους για στήριξη της αμυντικής βιομηχανίας της ΕΕ και για μεγαλύτερη ασφάλεια.

Τα άμεσα ενδιαφερόμενα μέρη υποστηρίζουν την πρωτοβουλία. Διατύπωσαν σχόλια σχετικά με τα θέματα που θα χρηματοδοτηθούν και έκαναν προτάσεις σχετικά με τη διάρθρωση του Ταμείου και τις ρυθμίσεις χρηματοδότησης. Τα κύρια σημεία έχουν ως εξής:

–στο επίκεντρο θα πρέπει να βρίσκονται οι προτεραιότητες μακροπρόθεσμης/μεσοπρόθεσμης έρευνας και ανάπτυξης (τεχνολογική ώθηση και ανατρεπτική καινοτομία) με στόχο τη μακροπρόθεσμη ανταγωνιστικότητα του τομέα και την παροχή πρωτοποριακών ικανοτήτων. Οι προτεραιότητες του Ταμείου θα πρέπει να καθορίζονται μαζί με τα κράτη μέλη στο πλαίσιο ετήσιων/πολυετών προγραμμάτων εργασίας·

–η διάρθρωση του Ταμείου θα πρέπει να αντικατοπτρίζει μια ολιστική προσέγγιση με βάση τις ικανότητες που θα καλύπτει ολόκληρο τον τεχνολογικό κύκλο, με βάση ενιαίο κανονισμό. Οι λεπτομερείς ρυθμίσεις των δύο «παραθύρων» θα πρέπει να ευθυγραμμίζονται όσο το δυνατόν περισσότερο·

–τα ενδιαφερόμενα μέρη συμφωνούν ομόφωνα ότι οι κανόνες για τα δικαιώματα διανοητικής ιδιοκτησίας (ΔΔΙ) πρέπει να προσαρμοστούν για τον τομέα της άμυνας. Οι ερευνητικοί οργανισμοί ζήτησαν την προστασία των δικαιωμάτων όλων των συμμετεχόντων στα έργα και όχι μόνο των δικαιωμάτων των μεγάλων εταιρειών·

–όσον αφορά τα ποσοστά χρηματοδότησης, τα ενδιαφερόμενα μέρη συμμερίζονται την άποψη ότι στα ποσοστά χρηματοδότησης πρέπει να λαμβάνονται υπόψη οι ιδιαιτερότητες του τομέα. Τα ερευνητικά ιδρύματα ζήτησαν υψηλότερες χρηματοδοτικές συνεισφορές για έρευνα που φθάνουν έως και στο 100 % και για κάλυψη έμμεσων δαπανών που σχετίζονται με υποδομές. Η έκθεση ομάδας προσωπικοτήτων σχετικά με την προπαρασκευαστική δράση για την έρευνα στον τομέα της άμυνας (έκθεση της ομάδας προσωπικοτήτων) συνέστησε να καλύπτεται υψηλότερο ποσοστό των έμμεσων δαπανών·

–όσον αφορά τις μορφές χρηματοδοτικής στήριξης, οι απαντήσαντες πρότειναν να εξεταστούν οι επιλογές συγχρηματοδότησης από τα κράτη μέλη, π.χ. μέσω προεμπορικών προμηθειών και συνδυαστικών πράξεων των οποίων η διαχείριση γίνεται μέσω του InvestEU σε περιπτώσεις μη στρατιωτικών τεχνοβλαστών ή σε περιπτώσεις που αφορούν εγκαταστάσεις δοκιμών.

•Εξωτερική εμπειρογνωσία

Η επίτροπος για την εσωτερική αγορά, τη βιομηχανία, την επιχειρηματικότητα και τις ΜΜΕ συγκρότησε ομάδα 16 στελεχών υψηλού επιπέδου που δραστηριοποιούνται στον τομέα της άμυνας (από τη βιομηχανία, ερευνητικούς οργανισμούς, το Ευρωπαϊκό Κοινοβούλιο και τα εθνικά κοινοβούλια, καθώς και ιδρύματα με επίκεντρο την πολιτική) με σκοπό την παροχή εξωτερικών συμβουλών βραχυπρόθεσμα και μακροπρόθεσμα σε σχέση με την πολιτική για την έρευνα στον τομέα της άμυνας. Στο πλαίσιο τακτικών συζητήσεων και διαβουλεύσεων, τον Ιανουάριο του 2016 η ομάδα δημοσίευσε έκθεση με τίτλο «European Defence Research - the case for an EU-funded R&T programme (Eυρωπαϊκή έρευνα στον τομέα της άμυνας - για ένα πρόγραμμα έρευνας και ανάπτυξης χρηματοδοτούμενο από την ΕΕ)».

Η ομάδα συνέβαλε στη διαμόρφωση της προπαρασκευαστικής δράσης για την έρευνα στον τομέα της άμυνας που ξεκίνησε τον Απρίλιο του 2017, ενώ παρείχε στρατηγικές συμβουλές σχετικά με τις πιο μακροπρόθεσμες φιλοδοξίες έρευνας σε θέματα άμυνας με χρηματοδότηση από την Ένωση.